偶作
作者：石介
朝代：宋

paragraphs: 晉公平淮西，兵出速如神。
崇韜伐西川，六十日請臣。
太祖初受命，諸侯未盡賓。
蜀廣號敵國，荆潭爲彊鄰。
王師討有罪，不聞逾十旬。
元昊誠螻蟻，有地長一畛。
詎足污斧鉞，尋當投荆榛。
是何逾歲月，務行含貸仁。
豈茲將帥間，逈無晉公倫。
張旗發一號，豈無李處耘。
提戈出一戰，豈無王全斌。
容茲盈寸蟹，蕩漾於流津。
平生讀詩書，胸中貯經綸。
薄田四五畝，甘心耕耨勤。
倚鉏西北望，涕淚空沾襟。